SET ปิดเช้าบวก 5 จุด วอลุ่มบางเบา 1.75 หมื่นลบ. คาดนลท.รอความชัดเจนเลือกตั้ง
SET ปิดเช้าบวก 5 จุด วอลุ่มบางเบา 1.75 หมื่นลบ. คาดนลท.รอความชัดเจนเลือกตั้ง โดยดัชนีปิดตลาดเช้านี้ที่ระดับ 1,639.13 จุด เพิ่มขึ้น 5.13 จุด หรือ 0.31% มูลค่าการซื้อขาย 1.75 หมื่นล้านบาท
22 มี.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,639.13 จุด เพิ่มขึ้น 5.13 จุด หรือ 0.31% มูลค่าการซื้อขาย 1.75 หมื่นล้านบาท
10 หุ้นดันดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้เล็กน้อย วอลุ่มเทรดบางเนื่องจากต่างรอดูผลการเลือกตั้งสุดสัปดาห์นี้ก่อน ทั้งนี้ นักลงทุนได้ลดความเสี่ยงไปมากแล้ว และคงจะไม่รีบเพิ่มพอร์ตลงทุน ซึ่งคาดว่าจะกลับเข้ามาเพิ่มพอร์ตลงทุนก็คงจะเป็นหลังการเลือกตั้ง โดยต่างรอดูว่าหลังการเลือกตั้ง คะแนนเสียงจะเป็นอย่างไร ซึ่งถ้าจัดตั้งรัฐบาลผสมด้วยคะแนนเสียงที่เกิน 250 เสียง หรือได้ถึง 376 เสียง ก็ไม่ต้องพึ่งส.ว.ในการกำหนดนายกรัฐมนตรี ตลาดฯก็จะปรับตัวขึ้นไปได้เลย แต่ถ้าคะแนนเสียงลงมาต่ำกว่า 376 เสียง ก็ต้องดูว่าแกนนำเป็นฝั่งไหน ถ้าเป็นรัฐบาลชุดเก่าก็จะได้แรงหนุนจากส.ว.ได้ง่ายกว่า
ส่วนตลาดหุ้นในภูมิภาคเอเชียเช้านี้เคลื่อนไหวในแดนลบเล็กน้อยเป็นส่วนใหญ่ราว 0.3-0.4% โดยยังไม่มีนัยยะ แต่ยังต้องติดตามเรื่องการแยกตัวของอังกฤษออกจากสหภาพยุโรป (Brexit) ต่อในสัปดาห์หน้า แม้ว่าทางผู้นำสหภาพยุโรป (EU) ยอมที่จะขยายระเวลา Brexit ออกไปอีก 2 สัปดาห์ ไปเป็น 12 เม.ย.
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะแกว่งแคบ วอลุ่มเทรดคงยังบาง หลายคนก็ได้ลดความเสี่ยงไปมากแล้ว และคงจะยังไม่รีบกลับเข้ามา พร้อมให้แนวรับ 1,623 จุด ส่วนแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTEP มูลค่าการซื้อขาย 1,346.02 ล้านบาท ปิดที่ 126 บาท เพิ่มขึ้น 2 บาท
PTTGC   มูลค่าการซื้อขาย 778.11 ล้านบาท ปิดที่ 68 บาท เพิ่มขึ้น 0.25 บาท
PTT    มูลค่าการซื้อขาย 759.13 ล้านบาท ปิดที่ 48.75 บาท เพิ่มขึ้น 0.50 บาท
SCB มูลค่าการซื้อขาย 602.02 ล้านบาท ปิดที่ 132.50 บาท เพิ่มขึ้น 1.50 บาท
AOT  มูลค่าการซื้อขาย 540.28 ล้านบาท ปิดที่ 68 บาท เพิ่มขึ้น 0.25 บาท